A BIZOTTSÁG 1163/2005/EK RENDELETE
(2005. július 19.)
a borpiac közös szervezéséről szóló 1493/1999/EK tanácsi rendelet alkalmazásának egyes részletes szabályai megállapításáról, valamint a borászati eljárások és kezelések közösségi kódexének létrehozásáról szóló 1622/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 46. cikke (3) bekezdésére,
mivel:
(1)
Az 1622/2000/EK bizottsági rendelet (2) 44. cikkének (2) bekezdése előírja, hogy számos, a boranalízis közösségi módszereinek meghatározásáról szóló, 1990. szeptember 17-i 2676/90/EGK bizottsági rendeletben (3) leírt szokásos elemzési módszer alkalmazását 2005. augusztus 1-jétől be kell szüntetni.
(2)
Egyes, ezek közé tartozó módszerek nemzetközileg elfogadott kritériumok alapján lefolytatott validálásának eredményeként e módszereket referenciamódszerként ismerték el, és mint ilyet írták le a 2676/90/EGK rendeletben.
(3)
Ezenkívül egyes, a 2676/90/EGK rendeletben leírt, egyszerűsített módszerek lehetővé teszik a bor ellenőrzése szempontjából legfontosabb összetevők, nevezetesen a kén-dioxid, a cukrok és más, a borban jelen lévő összetevők gyors és elfogadhatóan pontos meghatározását. Annak érdekében, hogy biztosítani lehessen a Közösségben az analízis eljárásainak egységességét, meg kell tartani ezen módszerek leírását a 2676/90/EGK rendeletben.
(4)
Ezért az 1622/2000/EK rendeletet módosítani kell.
(5)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1622/2000/EK rendelet 44. cikkének (2) bekezdése helyébe a következő szöveg lép:
„2. A 2676/90/EGK rendeletet kell alkalmazni az 1493/1999/EK rendelet hatálya alá tartozó termékekre. A 2676/90/EGK rendelet melléklete 12. fejezetének (3) bekezdésében, 18. fejezete (3) bekezdésében, 23. fejezete (3) bekezdésében, 25. fejezete (3) bekezdésében, valamint 37. fejezete (3) és (4) bekezdésében előírt rendelkezések 2005. augusztus 1-jével hatályukat vesztik.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. július 19-én.